થોડીવાર રહીને યુવરાજ બોલ્યો, ‘... મને ખબર છે કે તમને એ જાણવામાં જ રસ છે કે મેં આવું શું કામ કર્યું. મારે એ કહેવું છે એટલે કહું છું. તમારે જાણવું છું એટલે નહીં એ યાદ રાખજો.’ પછી એક ખોંખારો ખાઈને એણે બોલવાનું શરૂ કર્યુ, ‘તમારે કારણ જાણવું છે ને! તો સાંભળો.. ગુલાલ મારી મા અને મારી બહેનની હત્યારી છે એટલે મેં એની સાથે આવું કર્યું. હજુ જો મારી બહેને મને સમ ના આપ્યા હોત તો હું અહીં બેઠા બેઠા પણ એના એવા હાલ કરત કે આખી જિંદગી રોવત તો પણ પાર ના આવત.’ હોલમાં સોપો પડી ગયો. ગુલાલ ખુદ સ્તબ્ધ હતી. ઇ. ઝાલાએ મુત્સદ્દીગીરીથી વાત કરી, ‘માંડીને વાત કર તો ખ્યાલ આવે.’